title: Регламент за изпълнение (ЕС) 2015/81 на Съвета от 19 декември 2014 година за определяне на еднообразни условия за прилагане на Регламент (ЕС) № 806/2014 на Европейския парламент и на Съвета по отношение на предварителните вноски в Единния фонд за преструктуриране

text:
               22.1.2015

               BG

               Официален вестник на Европейския съюз

               L 15/1

         РЕГЛАМЕНТ ЗА ИЗПЪЛНЕНИЕ (ЕС) 2015/81 НА СЪВЕТА
   от 19 декември 2014 година
   за определяне на еднообразни условия за прилагане на Регламент (ЕС) № 806/2014 на Европейския парламент и на Съвета по отношение на предварителните вноски в Единния фонд за преструктуриране
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 806/2014 на Европейския парламент и на Съвета от 15 юли 2014 г. за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010 (1), и по-специално член 70, параграф 7 от него,
   като взе предвид предложението на Европейската комисия,
   като има предвид, че:

               (1)

               Единният фонд за преструктуриране (наричан по-долу „Фондът“) е създаден с Регламент (ЕС) № 806/2014 като единен механизъм за финансиране за всички държави членки, участващи в Единния надзорен механизъм (ЕНМ) съгласно Регламент (ЕС) № 1024/2013 на Съвета (2) и в Единния механизъм за преструктуриране (ЕМП) (наричани по-долу „участващите държави членки“).

               (2)

               Съгласно член 67, параграф 2 от Регламент (ЕС) № 806/2014 създаденият с посочения регламент Единен съвет за преструктуриране (наричан по-долу „Съветът за преструктуриране“) е натоварен с управлението на Фонда.

               (3)

               В съответствие с член 76 от Регламент (ЕС) № 806/2014 Фондът следва да бъде използван при процедурите по преструктуриране, когато Съветът за преструктуриране сметне, че това е необходимо за ефективното прилагане на инструментите за преструктуриране. Фондът следва да разполага с адекватни финансови ресурси, които да осигуряват възможност за ефективно функциониране на рамката за преструктуриране, като му позволят да се намесва, когато е необходимо, с цел ефективното прилагане на инструментите за преструктуриране и защитата на финансовата стабилност, без да се използват парите на данъкоплатците.

               (4)

               Съгласно член 70, параграф 2 от Регламент (ЕС) № 806/2014 Съветът за преструктуриране е оправомощен да изчислява индивидуалните предварителни вноски, дължими от всички институции, лицензирани на териториите на всички участващи държави членки.

               (5)

               Съветът за преструктуриране следва да изчислява годишните вноски във Фонда въз основа на единно целево равнище, определено като процент от размера на гарантираните депозити във всички кредитни институции, лицензирани във всички участващи държави членки. В съответствие с член 69, параграф 1 от Регламент (ЕС) № 806/2014 Съветът за преструктуриране следва да гарантира, че наличните финансови средства на Фонда достигат най-малко целевото равнище, посочено в член 69, параграф 1 от посочения регламент, до изтичането на първоначален осемгодишен срок, считано от 1 януари 2016 г., или, в противен случай — от датата, на която започва да се прилага член 69, параграф 1 от Регламент (ЕС) № 806/2014 съгласно член 99, параграф 6 от същия регламент,

               (6)

               Вноските, набрани от участващите държави членки в съответствие с членове 103 и 104 от Директива 2014/59/ЕС на Европейския парламент и на Съвета (3) и прехвърлени във Фонда съгласно член 3, параграф 3 от Споразумението относно прехвърлянето и взаимното използване на вноски в Единния фонд за преструктуриране, посочено в член 3, параграф 1, точка 36 от Регламент (ЕС) № 806/2014 (наричано по-долу „Споразумението“), следва да бъдат включени при изчислението на индивидуалните вноски и следователно — приспаднати от сумата, дължима от всяка институция. При изчислението следва да се отчита фактът, че сумите, които трябва да бъдат прехвърлени от договарящите страни по Споразумението съгласно член 3, параграфи 3 и 4 от него, следва да съответстват на 10 % от целевото равнище, определено в член 102, параграф 1 от Директива 2014/59/ЕС. Съветът за преструктуриране ще гарантира, че сумите, които трябва да бъдат прехвърлени в съответствие със Споразумението, не водят до същия дял неотменими ангажименти за плащане за всяка участваща държава членка.

               (7)

               Съгласно член 70, параграф 2 от Регламент (ЕС) № 806/2014 годишната вноска във Фонда следва да се основава на фиксирана вноска, която се определя въз основа на задълженията на институцията, с изключение на собствения капитал и гарантираните депозити, и на коригирана спрямо риска вноска, която зависи от рисковия профил на институцията.

               (8)

               В съответствие с член 5, параграф 1 от Регламент (ЕС) № 806/2014 за целите на прилагането на посочения регламент и на Директива 2014/59/ЕС Съветът за преструктуриране се счита за съответен национален орган за преструктуриране или, при преструктуриране на трансгранични групи, за съответен орган за преструктуриране на ниво група, когато изпълнява задачи и упражнява правомощия, които съгласно тези правни актове се изпълняват или упражняват от национален орган за преструктуриране, без да се засяга член 7 от Регламент (ЕС) № 806/2014. Поради това Съветът за преструктуриране следва да се счита и за орган за преструктуриране за целите на прилагането на Делегиран регламент (ЕС) 2015/63 на Комисията (4). Разпоредбите на посочения делегиран регламент се прилагат по отношение на Съвета за преструктуриране, когато той изпълнява задачите и упражнява правомощията, предвидени в настоящия регламент.

               (9)

               За целите на изчисляването на годишната вноска Съветът за преструктуриране прилага методиката, установена в Делегиран регламент (ЕС) 2015/63, в съответствие с изискванията на член 70, параграф 6 от Регламент (ЕС) № 806/2014. Следователно специалният режим, приложим за институциите, които се считат за малки институции съгласно посочения делегиран регламент, се прилага и за всички институции, лицензирани на териториите на всички участващи държави членки, които отговарят на критериите за признаването на институциите за малки институции, установени в посочения делегиран регламент.

               (10)

               Тъй като правилата, установени в настоящия регламент, определят условията за прилагането на методиката, предвидена в Делегиран регламент (ЕС) 2015/63, приет съгласно член 103, параграф 7 от Директива 2014/59/ЕС, разликите между изчислените от Съвета за преструктуриране годишни вноски на институциите, лицензирани в участващите държави членки, и изчислените годишни вноски в държавите членки, които не участват в ЕМП, следва да отразяват само особеностите на унифицираната система в участващите държави членки. Тези особености произтичат по-специално от факта, че в ЕМП е налице единно целево равнище за всички участващи държави членки. Като общо правило прилагането на една и съща методика за изчисляването на годишните вноски във всички държави членки следва да запази равнопоставеността между участващите държави членки и силния вътрешен пазар.

               (11)

               В рамките на единен фонд за преструктуриране с европейско целево равнище индивидуалните годишни вноски на институциите, лицензирани на териториите на всички участващи държави членки, зависят от годишните вноски на всички институции, за които се прилага ЕМП. От решаващо значение за ефективното функциониране на ЕМП и безпроблемното протичане на процеса по създаване на Фонда е всички институции да плащат своевременно пълния размер на годишните си вноски във Фонда.

               (12)

               В съответствие с член 67, параграф 4 от Регламент (ЕС) № 806/2014 вноските във Фонда, изчислени от Съвета за преструктуриране, се събират от националните органи за преструктуриране и се прехвърлят във Фонда в съответствие със Споразумението. При определянето на формата и начина за представяне на данните Съветът за преструктуриране може да включи и изискването всички данни, които се докладват от институциите, и по-специално посочените в член 7, параграф 2 от Регламент (ЕС) № 806/2014, да бъдат потвърждавани от одитор или, когато е целесъобразно — от компетентния орган.

               (13)

               Съгласно член 70, параграф 2, буква б) от Регламент (ЕС) № 806/2014 от Съвета за преструктуриране се изисква при изчисляването на индивидуалните вноски въз основа на коригирана спрямо риска вноска да взема предвид принципа на пропорционалност, без да създава неравнопоставеност между структурите на банковия сектор на държавите членки. Коригираната спрямо риска вноска се основава на критериите, установени в член 103, параграф 7 от Директива 2014/59/ЕС. В съответствие с член 1, трета алинея от Регламент (ЕС) № 806/2014 използването на Фонда зависи от влизането на Споразумението в сила. Съгласно Споразумението вноските, набрани от участващите държави членки, се разпределят в съответстващи на всяка от тях подразделения. Предвижда се постепенно взаимно използване на подразделенията в рамките на осемгодишен преходен период, като в края на преходния период те ще престанат да съществуват.

               (14)

               Обстоятелството, че, от една страна, съгласно Регламент (ЕС) № 806/2014 вноските се изчисляват въз основа на единно целево равнище, а, от друга страна, съгласно Споразумението се предвижда, че взаимното използване на покритието за определени рискове, които са взаимосвързани в рамките на националния банков сектор, по време на посочения в него преходен период ще бъде постепенно, може да въздейства върху пазарното възприемане на някои институции, а следователно и върху финансовото им състояние по смисъла на член 103, параграф 7, буква в) от Директива 2014/59/ЕС, което от своя страна би засегнало рисковия им профил. Освен това система, която временно се основава на подразделения, би могла общо да повлияе на относителното значение на институциите за стабилността на финансовата система или икономиката, както е посочено в член 103, параграф 7, буква ж) от Директива 2014/59/ЕС. Значението на институциите за стабилността на финансовата система или икономиката следва да се определя съответно по отношение на държавата членка, в която се намира институцията (т.е. очакваната загуба за частта от подразделението, която все още не подлежи на взаимно използване), и по отношение на банковия съюз като цяло (т.е. очакваната загуба за частта от подразделението, която вече подлежи на взаимно използване). Това ще направи коригираната спрямо риска вноска съизмерима с очакваното използване на финансовите средства в съответното подразделение, което няма да подлежи на взаимно използване по време на преходния период.

               (15)

               До момента, в който всички предварителни вноски, изплатени във Фонда, изцяло подлежат на взаимно използване, следва да бъде въведена методика за корекции, която адекватно отразява обстоятелствата, изложени в съображение 14, и следователно отчита принципа на пропорционалност и избягва създаването на неравнопоставеност между структурите на банковия сектор на държавите членки. Методиката за изчисляване на вноските следва съответно да се коригира така, че да съответства на динамиката на взаимното използване на Фонда. Във връзка с това изчисляването на вноските, които да бъдат разпределени в частта, която подлежи на взаимно използване, следва да се основава на критериите, установени в Регламент (ЕС) № 806/2014, докато чрез дерогация от срока, предвиден в член 102, параграф 1 от Директива 2014/59/ЕС, изчисляването на вноските, които да бъдат разпределени в частта от подразделенията, която не подлежи на взаимно използване, следва да се основава на критериите, установени в Директива 2014/59/ЕС, и на целевото равнище, определено за срок, съответстващ на първоначалния срок, установен в Регламент (ЕС) № 806/2014.

               (16)

               Използването на неотменимите ангажименти за плащане, посочени в член 70, параграф 3 от Регламент (ЕС) № 806/2014, не следва по никакъв начин да засяга финансовия капацитет и ликвидността на Фонда. Покана за изпълнение на неотменимите ангажименти за плащане следва да се отправя само в случай на действие по преструктуриране, в което участва Фондът. По време на първоначалния срок при нормални обстоятелства Съветът за преструктуриране следва да разпределя използването на неотменимите ангажименти за плащане поравно между институциите, които са го поискали. Тези ангажименти за плащане следва да бъдат гарантирани в пълна степен с обезпечение от нискорискови активи, необременени с права на трети лица, които са на разположение свободно и са набелязани за изключително ползване от Съвета за преструктуриране за целите на използването на Фонда.

               (17)

               Съгласно член 70, параграф 2, трета алинея от Регламент (ЕС) № 806/2014 съотношението между фиксираната вноска и коригираните спрямо риска вноски е съобразено с балансираното разпределение на вноските между различните видове институции. Ето защо следва да бъдат предвидени специални правила за определяне на вноските, плащани от малки институции.

               (18)

               Институциите, които не попадат в категорията на малките институции, посочена в член 10 от Делегиран регламент (ЕС) 2015/63, и чиито общи активи са равни на или не надхвърлят 3 000 000 000 EUR, са свързани с по-нисък риск в сравнение с големите институции и в повечето случаи не представляват системен риск, и е по-малко вероятно да бъдат поставени в режим на преструктуриране, което следователно намалява вероятността да използват Фонда. Поради това е уместно да се въведе опростено изчисляване на вноските, които трябва да бъдат плащани от тези институции. Това ще предотврати също така евентуалните краткосрочни промени в статуса, които тези институции биха могли да предприемат, за да отговарят на условията за прилагане на член 10 от Делегиран регламент (ЕС) 2015/63. В изчисляването следва да е включен компонент, основан на фиксирана сума. Чрез тази система следва да се избегне неравнопоставеност между институциите и да се постигне балансирано разпределение на вноските между различните видове институции. Освен това така ще се облекчат административните и финансовите тежести, свързани със събирането на индивидуалните вноски от тези институции.

               (19)

               Комисията ще направи преглед на начина, по който се прилага настоящият регламент, едновременно с прегледа на Делегиран регламент (ЕС) 2015/63, за да могат предвидените в настоящия регламент правила да бъдат коригирани при необходимост.

               (20)

               Съгласно член 99, параграф 2 от Регламент (ЕС) № 806/2014 посоченият регламент се прилага от 1 януари 2016 г. При все това, считано от 1 януари 2015 г., Съветът за преструктуриране представя на Европейския парламент, Съвета и Комисията месечен доклад, одобрен на неговата пленарна сесия, относно това дали са изпълнени условията за прехвърляне на вноските, набрани на национално равнище. Считано от 1 декември 2015 г., когато от тези доклади е видно, че условията за прехвърляне на вноски към Фонда не са изпълнени, началото на прилагането на разпоредбите на Регламент (ЕС) № 806/2014, които се отнасят до вноските във Фонда, се отлага всеки път с по един месец. Поради това настоящият регламент следва да се прилага от същата дата, от която започва да се прилага член 69, параграф 1 от Регламент (ЕС) № 806/2014,

         ПРИЕ НАСТОЯЩИЯ РЕГЛАМЕНТ:
   Член 1
   Предмет
   С настоящия регламент се установяват правилата относно условията, при които Единният съвет за преструктуриране (наричан по-долу „Съветът за преструктуриране“) изпълнява задължението си да изчислява вноските на отделните институции съгласно Регламент (ЕС) № 806/2014 в Единния фонд за преструктуриране (наричан по-долу „Фондът“), както и методиката за изчисляване на тези вноски.
   Член 2
   Обхват
   Настоящият регламент се прилага по отношение на институциите, от които се набират вноски в съответствие с член 70 от Регламент (ЕС) № 806/2014.
   Член 3
   Определения
   За целите на настоящия регламент се прилагат определенията, предвидени в член 3 от Регламент (ЕС) № 806/2014, с изключение на определенията, предвидени в точки 2 и 11 от посочения член. Прилагат се също така следните определения:

               1)

               „участващи държави членки“ означава държавите членки по смисъла на член 2 от Регламент (ЕС) № 1024/2013;

               2)

               „годишно целево равнище“ означава общата сума на годишните вноски, определени за всеки период на плащане на вноски от Съвета за преструктуриране в съответствие с процедурата по член 69, параграф 2 от Регламент (ЕС) № 806/2014, за постигане на целевото равнище, посочено в член 69, параграф 1 и член 70 от посочения регламент;

               3)

               „годишна вноска“ означава изчисляваната ежегодно от Съвета за преструктуриране сума по член 70, параграф 1 от Регламент (ЕС) № 806/2014, която националните органи за преструктуриране събират през периода на плащане на вноски от всички институции, лицензирани на териториите на всички участващи държави членки;

               4)

               „период на плащане на вноски“ означава една календарна година;

               5)

               „орган за преструктуриране на неучастваща в Единния механизъм за преструктуриране държава членка“ означава органа по член 2, параграф 1, точка 18 от Директива 2014/59/ЕС или всеки друг съответен орган, определен от държавите членки за целите на член 100, параграфи 2 и 6 от Директива 2014/59/ЕС;

               6)

               „гарантирани депозити“ означава депозитите по член 6, параграф 1 от Директива 2014/49/ЕС, с изключение на временно високите салда, както са определени в член 6, параграф 2 от посочената директива;

               7)

               „компетентен орган“ означава според случая компетентен орган съгласно определението в член 4, параграф 1, точка 40 от Регламент (ЕС) № 575/2013 или Европейската централна банка.

         Член 4
   Изчисляване на годишните вноски
   За всеки период на плащане на вноски Съветът за преструктуриране изчислява годишната вноска, дължима от всяка институция, въз основа на годишното целево равнище на Фонда, след като се консултира с ЕЦБ или с националните компетентни органи и в тясно сътрудничество с националните органи за преструктуриране. Годишното целево равнище се определя въз основа на целевото равнище на Фонда, посочено в член 69, параграф 1 и член 70 от Регламент (ЕС) № 806/2014, и в съответствие с методиката, определена в Делегиран регламент (ЕС) 2015/63.
   Член 5
   Съобщения от Съвета за преструктуриране
   1.   Съветът за преструктуриране съобщава на съответните национални органи за преструктуриране решенията си, с които се изчисляват годишните вноски на институциите, лицензирани на тяхна територия.
   2.   След получаване на съобщението по параграф 1 всеки национален орган за преструктуриране уведомява всяка институция, лицензирана в неговата държава членка, за решението на Съвета за преструктуриране, с което се изчислява годишната вноска, дължима от тази институция.
   Член 6
   Докладване
   За да се постигне по-голяма съпоставимост на докладваната информация и по-висока ефективност на обработването на получената информация, Съветът за преструктуриране определя формата и начина на представяне на данните, които институциите да използват, за да докладват необходимата информация за изчисляването на годишните вноски.
   Член 7
   Покана за изпълнение на неотменимите ангажименти за плащане
   1.   Използването на неотменимите ангажименти за плащане по член 70, параграф 3 от Регламент (ЕС) № 806/2014 по никакъв начин не трябва да засяга финансовия капацитет и ликвидността на Фонда.
   2.   Когато Фондът участва в действие по преструктуриране в съответствие с член 76 от Регламент (ЕС) № 806/2014, Съветът за преструктуриране отправя покана за изпълнение на всички неотменими ангажименти за плащане или на част от тях, поети в съответствие с Регламент (ЕС) № 806/2014, за да се възстанови делът на неотменимите ангажименти за плащане в наличните финансови средства на Фонда, определен от Съвета за преструктуриране в рамките на максималния праг, установен в член 70, параграф 3 от Регламент (ЕС) № 806/2014.
   След като Фондът надлежно получи вноската по неотменимите ангажименти за плащане, за чието изпълнение е била отправена покана, обезпечението, свързано с тези ангажименти, се връща. Ако Фондът не получи надлежно необходимата парична сума при първо поискване, Съветът за преструктуриране използва обезпечението, свързано с неотменимия ангажимент за плащане, в съответствие с член 70, параграф 3 от Регламент (ЕС) № 806/2014.
   3.   Неотменимите ангажименти за плащане на дадена институция, която вече не попада в обхвата на Регламент (ЕС) № 806/2014, се отменят, а обезпечението, свързано с тези ангажименти, се връща.
   Член 8
   Специфични корекции през първоначалния срок
   1.   През първоначалния срок по член 69, параграф 1 от Регламент (ЕС) № 806/2014 и чрез дерогация от член 4 от настоящия регламент годишните вноски на институциите по член 2 се изчисляват в съответствие със следната коригирана методика:

               а)

               през първата година от първоначалния срок тези институции внасят 60 % от годишните си вноски, изчислени в съответствие с член 103 от Директива 2014/59/ЕС и член 4 от Делегиран регламент (ЕС) 2015/63, и 40 % от годишните си вноски, изчислени в съответствие с членове 69 и 70 от Регламент (ЕС) № 806/2014 и член 4 от настоящия регламент;

               б)

               през втората година от първоначалния срок тези институции внасят 40 % от годишните си вноски, изчислени в съответствие с член 103 от Директива 2014/59/ЕС и член 4 от Делегиран регламент (ЕС) 2015/63, и 60 % от годишните си вноски, изчислени в съответствие с членове 69 и 70 от Регламент (ЕС) № 806/2014 и член 4 от настоящия регламент;

               в)

               през третата година от първоначалния срок тези институции внасят 33,33 % от годишните си вноски, изчислени в съответствие с член 103 от Директива 2014/59/ЕС и член 4 от Делегиран регламент (ЕС) 2015/63, и 66,67 % от годишните си вноски, изчислени в съответствие с членове 69 и 70 от Регламент (ЕС) № 806/2014 и член 4 от настоящия регламент;

               г)

               през четвъртата година от първоначалния срок тези институции внасят 26,67 % от годишните си вноски, изчислени в съответствие с член 103 от Директива 2014/59/ЕС и член 4 от Делегиран регламент (ЕС) 2015/63, и 73,33 % от годишните си вноски, изчислени в съответствие с членове 69 и 70 от Регламент (ЕС) № 806/2014 и член 4 от настоящия регламент;

               д)

               през петата година от първоначалния срок тези институции внасят 20 % от годишните си вноски, изчислени в съответствие с член 103 от Директива 2014/59/ЕС и член 4 от Делегиран регламент (ЕС) 2015/63, и 80 % от годишните си вноски, изчислени в съответствие с членове 69 и 70 от Регламент (ЕС) № 806/2014 и член 4 от настоящия регламент;

               е)

               през шестата година от първоначалния срок тези институции внасят 13,33 % от годишните си вноски, изчислени в съответствие с член 103 от Директива 2014/59/ЕС и член 4 от Делегиран регламент (ЕС) 2015/63, и 86,67 % от годишните си вноски, изчислени в съответствие с членове 69 и 70 от Регламент (ЕС) № 806/2014 и член 4 от настоящия регламент;

               ж)

               през седмата година от първоначалния срок тези институции внасят 6,67 % от годишните си вноски, изчислени в съответствие с член 103 от Директива 2014/59/ЕС и член 4 от Делегиран регламент (ЕС) 2015/63, и 93,33 % от годишните си вноски, изчислени в съответствие с членове 69 и 70 от Регламент (ЕС) № 806/2014 и член 4 от настоящия регламент;

               з)

               през осмата година от първоначалния срок тези институции внасят 100 % от годишните си вноски, изчислени в съответствие с членове 69 и 70 от Регламент (ЕС) № 806/2014 и член 4 от настоящия регламент.

         2.   По време на първоначалния срок, когато се изчисляват индивидуалните вноски на всяка институция, Съветът за преструктуриране взема предвид вноските, набрани от участващите държави членки в съответствие с членове 103 и 104 от Директива 2014/59/ЕС и прехвърлени към Фонда съгласно член 3, параграф 3 от Споразумението, като ги приспада от сумата, дължима от всяка институция.
   3.   По време на първоначалния срок при нормални обстоятелства Съветът за преструктуриране разрешава използването на неотменимите ангажименти за плащане по искане на дадена институция. Съветът за преструктуриране разпределя използването на неотменимите ангажименти за плащане поравно между институциите, които са го поискали. Разпределените неотменими ангажименти за плащане съставляват не по-малко от 15 % от общите задължения за плащане на институцията. При изчисляването на годишните вноски на всяка институция Съветът по преструктуриране гарантира, че в рамките на всяка една година сборът от неотменимите ангажименти за плащане не надхвърля 30 % от общата сума на годишните вноски, набирани в съответствие с член 70 от Регламент (ЕС) № 806/2014.
   4.   За целите на параграф 1 годишните вноски, изчислени в съответствие с член 103 от Директива 2014/59/ЕС и член 4 от Делегиран регламент (ЕС) 2015/63, се определят въз основа на целево равнище, определено за срок, съответстващ на първоначалния срок.
   5.   Без да се засяга член 10 от Делегиран регламент (ЕС) 2015/63, по време на първоначалния срок, посочен в член 69, параграф 1 от Регламент (ЕС) № 806/2014, институциите, чиито общи активи са равни на или не надвишават 3 000 000 000 EUR, плащат фиксирана сума в размер на 50 000 EUR за първите 300 000 000 EUR от общите задължения, без собствения капитал и гарантираните депозити. За общите задължения, без собствения капитал и гарантираните депозити, на стойност над 300 000 000 EUR тези институции правят вноски в съответствие с членове 4 — 9 от Делегиран регламент (ЕС) 2015/63.
   Член 9
   Влизане в сила
   Настоящият регламент влиза в сила в деня след публикуването му в Официален вестник на Европейския съюз.
   Настоящият регламент се прилага от по-късната от следните две дати: 1 януари 2016 г. или от датата, на която започва да се прилага член 69, параграф 1 от Регламент (ЕС) № 806/2014 в съответствие с член 99, параграф 6 от посочения регламент.

      Настоящият регламент е задължителен в своята цялост и се прилага пряко в участващите държави членки.
      Съставено в Брюксел на 19 декември 2014 година.

            За Съвета

            Председател

         S. GOZI

      (1)  ОВ L 225, 30.7.2014 г., стр. 1.

      (2)  Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (ОВ L 287, 29.10.2013 г., стр. 63).

      (3)  Директива 2014/59/ЕС на Европейския парламент и на Съвета от 15 май 2014 г. за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета (ОВ L 173, 12.6.2014 г., стр. 190).

      (4)  Делегиран регламент (ЕС) 2015/63 на Комисията от 21 октомври 2014 г. за допълване на Директива 2014/59/ЕС на Европейския парламент и на Съвета по отношение на предварителните вноски в механизмите за финансиране на преструктурирането (ОВ L 11, 17.1.2015 г., стр. 44).


title: Регламент за изпълнение (ЕС) № 1036/2013 на Комисията от 24 октомври 2013 година за одобряване на веществото етофенпрокс като съществуващо активно вещество за използване в биоциди за продуктов тип 18 текст от значение за ЕИП

text:
               25.10.2013

               BG

               Официален вестник на Европейския съюз

               L 283/35

         РЕГЛАМЕНТ ЗА ИЗПЪЛНЕНИЕ (ЕС) № 1036/2013 НА КОМИСИЯТА
   от 24 октомври 2013 година
   за одобряване на веществото етофенпрокс като съществуващо активно вещество за използване в биоциди за продуктов тип 18
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1 от него,
   като има предвид, че:

               (1)

               С Регламент (ЕО) № 1451/2007 на Комисията (2) е определен списък на активните вещества, които трябва да бъдат оценени с оглед на евентуалното им включване в приложение I, IА или IБ към Директива 98/8/ЕО на Европейския парламент и на Съвета (3). Този списък включва веществото етофенпрокс.

               (2)

               На веществото етофенпрокс е направена оценка съгласно член 11, параграф 2 от Директива 98/8/ЕО за използване в продуктов тип 18 (инсектициди, акарициди и продукти за борба срещу други членестоноги), както е определен в приложение V към посочената директива, който съответства на продуктов тип 18, както е определен в приложение V към Регламент (ЕС) № 528/2012.

               (3)

               Австрия бе определена за докладваща държава членка и на 9 август 2011 г. представи на Комисията доклада на компетентния орган, придружен от препоръка, в съответствие с член 14, параграфи 4 и 6 от Регламент (ЕО) № 1451/2007.

               (4)

               Докладът на компетентния орган беше разгледан от държавите членки и Комисията. В съответствие с член 15, параграф 4 от Регламент (ЕО) № 1451/2007 на 27 септември 2013 г. Постоянният комитет по биоцидите включи констатациите от прегледа в доклад за оценка.

               (5)

               От този доклад става ясно, че може да се очаква, че биоцидите, използвани за продуктов тип 18 и съдържащи веществото етофенпрокс, отговарят на изискванията, определени в член 5 от Директива 98/8/ЕО.

               (6)

               Също така докладите показват, че характеристиките на веществото етофенпрокс го определят като предразположено към биоакумулиране (Б) и токсичност (Т) съгласно критериите, посочени в приложение XIII към Регламент (ЕО) № 1907/2006 на Европейския парламент и на Съвета (4). Срокът на одобрението следва да бъде 10 години, в съответствие с настоящата практика по Директива 98/8/ЕО, тъй като не са налице условията по член 90, параграф 2 от Регламент (ЕС) № 528/2012. От друга страна обаче, за целите на разрешаването на продукти по член 23 от Регламент (ЕС) № 528/2012, веществото етофенпрокс следва да се счита за кандидат за замяна съгласно член 10, параграф 1, буква г) от посочения регламент.

               (7)

               Поради това е целесъобразно веществото етофенпрокс да бъде одобрено за използване в биоциди от продуктов тип 18.

               (8)

               Тъй като при оценката не са разгледани наноматериали, одобрението не следва да обхваща такива материали в съответствие с член 4, параграф 4 от Регламент (ЕС) № 528/2012.

               (9)

               Следва да се позволи изтичането на разумен срок преди одобряването на дадено активно вещество, за да се даде възможност на държавите членки, заинтересованите страни и Комисията, когато е уместно, да се подготвят за спазването на произтичащите от това нови изисквания.

               (10)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1
   Веществото етофенпрокс се одобрява като активно вещество за използване в биоциди за продуктов тип 18, при условие че се спазват спецификациите и условията, определени в приложението.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 октомври 2013 година.

            За Комисията

            Председател

         José Manuel BARROSO

      (1)  ОВ L 167, 27.6.2012 г., стр. 1.

      (2)  Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (ОВ L 325, 11.12.2007 г., стр. 3).

      (3)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).

      (4)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на одобрението

                  Срок на изтичане на одобрението

                  Продуктов тип

                  Специални условия (2)

                  Етофенпрокс

                  Наименование по IUPAC:
                  3-феноксибензил-2-(4-етоксифенил)-2-метилпропилетер
                  ЕО №: 407-980-2
                  CAS №: 80844-07-1

                  970 g/kg

                  1 юли 2015 г.

                  30 юни 2025 г.

                  18

                  Веществото етофенпрокс се счита за кандидат за замяна в съответствие с член 10, параграф 1, буква г) от Регламент (ЕС) № 528/2012.
                  В оценката на продукта се обръща особено внимание на експозициите, рисковете и ефикасността, свързани с всякакви видове употреба, обхванати от заявление за издаване на разрешение, но неразгледани в оценката на риска на активното вещество на равнището на ЕС.
                  Разрешенията зависят от изпълнението на следните условия:

                              1)

                              За промишлените или професионалните ползватели се определят процедури за безопасна работа и подходящи организационни мерки. В случаите, при които експозицията не може да бъде намалена до приемливо равнище с други средства, продуктите се използват с подходяща лична защитна екипировка.

                              2)

                              За продукти, които могат да доведат до наличието на остатъчни вещества в храните или фуража, се проверява необходимостта от определяне на нови или изменение на съществуващите максимално допустими граници на остатъчните вещества (МДГОВ) в съответствие с Регламент (ЕО) № 470/2009 на Европейския парламент и на Съвета (3) или Регламент (ЕО) № 396/2005 на Европейския парламент и на Съвета (4), като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.

         (1)  Посочената в тази колона чистота е минималната степен на чистота на активното вещество, използвано за оценката, извършена в съответствие с член 8 от Регламент (ЕС) № 528/2012. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.

         (2)  Във връзка с изпълнението на общите принципи от приложение VI към Регламент (ЕС) № 528/2012 съдържанието и заключенията на докладите за оценка са на разположение на уебсайта на Комисията: http://ec.europa.eu/comm/environment/biocides/index.htm

         (3)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).

         (4)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни и фуражи от растителен и животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).


title: Регламент за изпълнение (ЕС) 2016/1732 на Комисията от 28 септември 2016 година за установяване на стандартни стойности при внос с цел определяне на входната цена на някои плодове и зеленчуци

text:
               29.9.2016

               BG

               Официален вестник на Европейския съюз

               L 262/25

         РЕГЛАМЕНТ ЗА ИЗПЪЛНЕНИЕ (ЕС) 2016/1732 НА КОМИСИЯТА
   от 28 септември 2016 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 септември 2016 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  144,4

                  ZZ

                  144,4

                  0707 00 05

                  TR

                  125,7

                  ZZ

                  125,7

                  0709 93 10

                  AR

                  162,6

                  TR

                  141,7

                  ZZ

                  152,2

                  0805 50 10

                  AR

                  94,2

                  CL

                  128,7

                  TR

                  83,4

                  UY

                  74,7

                  ZA

                  105,1

                  ZZ

                  97,2

                  0806 10 10

                  TR

                  131,4

                  ZA

                  80,3

                  ZZ

                  105,9

                  0808 10 80

                  AR

                  103,1

                  BR

                  97,9

                  CL

                  145,9

                  NZ

                  120,0

                  US

                  144,0

                  ZA

                  122,0

                  ZZ

                  122,2

                  0808 30 90

                  CL

                  126,9

                  CN

                  92,9

                  TR

                  132,1

                  ZA

                  155,4

                  ZZ

                  126,8

                  0809 30 10 , 0809 30 90

                  TR

                  128,6

                  ZZ

                  128,6

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2017/1531 на Комисията от 7 септември 2017 година за подновяване на одобрението на активното вещество имазамокс като кандидат за замяна в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП. )

text:
               8.9.2017

               BG

               Официален вестник на Европейския съюз

               L 232/6

         РЕГЛАМЕНТ ЗА ИЗПЪЛНЕНИЕ (ЕС) 2017/1531 НА КОМИСИЯТА
   от 7 септември 2017 година
   за подновяване на одобрението на активното вещество имазамокс като кандидат за замяна в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 24 във връзка с член 20, параграф 1 от него,
   като има предвид, че:

               (1)

               С Директива 2003/23/ЕО на Комисията (2) имазамокс беше включен като активно вещество в приложение I към Директива 91/414/ЕИО на Съвета (3).

               (2)

               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в част А от приложението към Регламент за изпълнение (ЕС) № 540/2011 на Комисията (4).

               (3)

               Срокът на одобрението на активното вещество имазамокс, включено в част А от приложението към Регламент за изпълнение (ЕС) № 540/2011, изтича на 31 юли 2018 г.

               (4)

               В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бе подадено заявление за подновяване на одобрението на имазамокс.

               (5)

               Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според държавата членка докладчик заявлението е пълно.

               (6)

               Държавата членка докладчик подготви доклад за оценка във връзка с подновяването, като се консултира с държавата членка съдокладчик, и на 13 април 2015 г. го представи на Европейския орган по безопасност на храните („Органа“) и на Комисията.

               (7)

               Органът изпрати доклада за оценка във връзка с подновяването до заявителя и до другите държави членки за коментар и препрати на Комисията получените коментари. Освен това Органът публикува допълнителното обобщено досие.

               (8)

               На 15 март 2016 г. Органът предаде на Комисията заключението си (6) относно това дали може да се очаква имазамокс да отговаря на критериите за одобрение, предвидени в член 4 от Регламент (ЕО) № 1107/2009. На 11 юли 2016 г. Комисията представи проекта на доклад във връзка с подновяването на одобрението на имазамокс пред Постоянния комитет по растенията, животните, храните и фуражите.

               (9)

               На заявителя бе дадена възможност да представи забележките си по проекта на доклада във връзка с подновяването.

               (10)

               Бе установено, че критериите за одобряване, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ имазамокс. Поради това е целесъобразно одобрението на имазамокс да бъде подновено.

               (11)

               Оценката на риска във връзка с подновяването на одобрението на имазамокс се основава на ограничен брой представителни видове употреба, но това не ограничава видовете употреба, за които могат да бъдат разрешени продуктите за растителна защита, съдържащи имазамокс. Поради това е целесъобразно ограничението за употреба само като хербицид да се премахне.

               (12)

               Комисията обаче счита, че веществото имазамокс е кандидат за замяна съгласно член 24 от Регламент (ЕО) № 1107/2009. Имазамокс е устойчиво и токсично вещество съгласно съответно точки 3.7.2.1 и 3.7.2.3 от приложение II към Регламент (ЕО) № 1107/2009 поради факта, че периодът на полуразпад в прясна вода и в седимент е по-дълъг от 120 дни и концентрацията, при която не се наблюдава въздействие в дългосрочен план върху водните растения, е 0,0045 mg/l. Поради това имазамокс отговаря на условието, посочено в точка 4, второ тире от приложение II към Регламент (ЕО) № 1107/2009.

               (13)

               Поради това е целесъобразно одобрението на имазамокс като кандидат за замяна да бъде подновено.

               (14)

               В съответствие с член 14, параграф 1 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения.

               (15)

               Поради това приложението към Регламент за изпълнение (ЕС) № 540/2011 следва да бъде съответно изменено.

               (16)

               С Регламент за изпълнение (ЕС) 2017/841 на Комисията (7) срокът на одобрението на имазамокс бе удължен до 31 юли 2018 г., за да се даде възможност процедурата по подновяване да приключи, преди срокът на одобрението да изтече. Като се има предвид обаче, че решението за подновяване на одобрението се взема, преди да изтече удълженият срок, настоящият регламент следва да се прилага от 1 ноември 2017 г.

               (17)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Подновяване на одобрението на активното вещество като кандидат за замяна
   Одобрението на активното вещество имазамокс като кандидат за замяна се подновява съгласно посоченото в приложение I.
   Член 2
   Изменения на Регламент за изпълнение (ЕС) № 540/2011
   Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
   Член 3
   Влизане в сила и дата на прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

   Той се прилага от 1 ноември 2017 година.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 септември 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Директива 2003/23/ЕО на Комисията от 25 март 2003 г. за изменение на Директива 91/414/ЕИО на Съвета за включване на активните вещества имазамокс, оксасулфурон, етоксисулфурон, форамсулфурон, оксадиарджил и циазофамид (ОВ L 81, 28.3.2003 г., стр. 39).

      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

      (6)  EFSA Journal (Бюлетин на ЕОБХ), 2016; 14(4):4432. На разположение на следния интернет адрес: www.efsa.europa.eu

      (7)  Регламент за изпълнение (ЕС) 2017/841 на Комисията от 17 май 2017 г. за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества алфа-циперметрин, Ampelomyces quisqualis, щам: AQ10, беналаксил, бентазон, бифеназат, бромоксинил, карфентразон-етил, хлорпрофам, циазофамид, десмедифам, дикват, DPX KE 459 (флупирсулфурон-метил), етоксазол, фамоксадон, фенамидон, флумиоксазин, форамсулфурон, Gliocladium catenulatum, щам: J1446, имазамокс, имазосулфурон, изоксафлутол, ламинарин, металаксил-М, метоксифенозид, милбемектин, оксасулфурон, пендиметалин, фенмедифам, пиметрозин, S-метолахлор и трифлоксистробин (ОВ L 125, 18.5.2017 г., стр. 12).

      ПРИЛОЖЕНИЕ I

                  Популярно наименование, идентификационни номера

                  Наименование по IUPAC

                  Чистота (1)

                  Дата на одобрението

                  Изтичане срока на одобрението

                  Специфични разпоредби

                  имазамокс
                  CAS № 114311-32-9
                  CIPAC № 619

                  2-[(RS)-4-изопропил-4-метил-5-оксо-2-имидазолин-2-ил]-5-метоксиметилникотинова киселина

                  ≥ 950 g/kg
                  Представляващият онечистване цианиден йон (CN–) не трябва да превишава 5 mg/kg в техническия материал.

                  1 ноември 2017 г.

                  31 октомври 2024 г.

                  За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на имазамокс, и по-специално допълнения I и II към него.
                  При тази цялостна оценка държавите членки обръщат особено внимание на:

                              —

                              защитата на потребителите;

                              —

                              опазването на водните растения и на нецелевите сухоземни растения;

                              —

                              опазването на подпочвените води, когато веществото се прилага в райони, уязвими от гледна точка на почвените и/или климатичните им условия.

                        Условията за разрешаване включват мерки за ограничаване на риска и въвеждане на програми за наблюдение, за да се установи евентуалното замърсяване на подпочвените води от имазамокс и от метаболитите CL 312622 и CL 354825 в уязвимите райони, когато е целесъобразно.

         (1)  Допълнителни подробности за идентичността и спецификацията на активното вещество са представени в доклада за преразглеждане.

      ПРИЛОЖЕНИЕ II
      Приложението към Регламент за изпълнение (ЕС) № 540/2011 се изменя, както следва:

                  1)

                  в част А вписване 41 за имазамокс се заличава;

                  2)

                  в част Д се добавя следното вписване:

                              Номер

                              Популярно наименование, идентификационни номера

                              Наименование по IUPAC

                              Чистота (1)

                              Дата на одобрението

                              Изтичане срока на одобрението

                              Специфични разпоредби

                              „8

                              имазамокс
                              CAS № 114311-32-9
                              CIPAC № 619

                              2-[(RS)-4-изопропил-4-метил-5-оксо-2-имидазолин-2-ил]-5-метоксиметилникотинова киселина

                              ≥ 950 g/kg
                              Представляващият онечистване цианиден йон (CN–) не трябва да превишава 5 mg/kg в техническия материал.

                              1 ноември 2017 г.

                              31 октомври 2024 г.

                              За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на имазамокс, и по-специално допълнения I и II към него.
                              При тази цялостна оценка държавите членки обръщат особено внимание на:

                                          —

                                          защитата на потребителите;

                                          —

                                          опазването на водните растения и на нецелевите сухоземни растения;

                                          —

                                          опазването на подпочвените води, когато веществото се прилага в райони, уязвими от гледна точка на почвените и/или климатичните им условия.

                                    Условията за разрешаване включват мерки за ограничаване на риска и въвеждане на програми за наблюдение, за да се установи евентуалното замърсяване на подпочвените води от имазамокс и от метаболитите CL 312622 и CL 354825 в уязвимите райони, когато е целесъобразно.“

         (1)  Допълнителни подробности за идентичността и спецификацията на активното вещество са представени в доклада за преразглеждане.


title: Регламент за изпълнение (ЕС) № 885/2014 на Комисията от 13 август 2014 година за определяне на специфични условия, приложими към вноса на бамя и листа от къри от Индия и за отмяна на Регламент за изпълнение (ЕС) № 91/2013  Текст от значение за ЕИП

text:
               14.8.2014

               BG

               Официален вестник на Европейския съюз

               L 242/20

         РЕГЛАМЕНТ ЗА ИЗПЪЛНЕНИЕ (ЕС) № 885/2014 НА КОМИСИЯТА
   от 13 август 2014 година
   за определяне на специфични условия, приложими към вноса на бамя и листа от къри от Индия и за отмяна на Регламент за изпълнение (ЕС) № 91/2013
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), и по-специално член 15, параграф 5 от него,
   като има предвид, че:

               (1)

               В член 53 от Регламент (ЕО) № 178/2002 е предвидена възможността да се предприемат целесъобразни спешни мерки от Съюза за внесени от трета държава фуражи и храни с цел защита на здравето на човека, здравето на животните и околната среда, когато рискът не може да бъде задоволително овладян чрез предприетите от отделните държави членки мерки.

               (2)

               С Регламент (ЕО) № 669/2009 на Комисията (3) се установява засилен официален контрол върху вноса на някои фуражи и храни от неживотински произход.

               (3)

               Наред с друго, по-голяма честота на упражняване на официалния контрол по отношение на остатъчните вещества от пестициди при вноса от Индия е установена от повече от две години за листа от къри и от близо две години за бамя.

               (4)

               Резултатите от упражнявания с по-голяма честота контрол показват трайно висока честота на неспазване на максимално допустимите граници на остатъчни вещества от пестициди, определени в законодателството на Съюза, а неколкократно бяха наблюдавани много високи нива. Тези резултати свидетелстват, че вносът на посочените храни представлява риск за човешкото здраве. След този период на упражняван с по-голяма честота контрол на границите на Съюза положението не се е подобрило. Освен това, въпреки изричното искане на Европейската комисия, органите на Индия не представиха конкретен и задоволителен план за действие за преодоляване на слабостите и недостатъците на системите за производство и контрол.

               (5)

               С цел опазване на човешкото здраве в Съюза беше необходимо да се предоставят допълнителни гаранции във връзка с посочените храни от Индия. Поради това в Регламент за изпълнение (ЕС) № 91/2013 на Комисията (4) бе предвидено всички пратки с листа от къри и бамя от Индия да бъдат придружени от сертификат, удостоверяващ, че от продуктите са взети проби, които са анализирани за наличие на остатъчни вещества от пестициди, и че е установено, че продуктите съответстват на законодателството на Съюза.

               (6)

               За гарантиране на ефективна организация и известна степен на уеднаквяване в рамките на Съюза на проверките по отношение на наличието на афлатоксини в някои фуражи и храни при внос от някои трети страни, е целесъобразно всички фуражи и храни от трети страни, които подлежат на специфични условия поради наличието на афлатоксини, да бъдат събрани в един регламент. Поради това разпоредбите по отношение на фъстъци от Индия и Гана, както и на семки от диня от Нигерия следва да бъдат обединени в един регламент заедно с разпоредбите, предвидени в Регламент (ЕО) № 1152/2009 на Комисията (5).

               (7)

               За гарантиране на ефективна организация и известно уеднаквяване в рамките на Съюза на проверките при внос е целесъобразно в настоящия регламент да се предвидят такива процедури за физическите проверки на остатъчни вещества от пестициди върху листа от къри и бамя от Индия, които са равностойни на съществуващите мерки, предвидени в Регламент (ЕО) № 669/2009 на Комисията.

               (8)

               Вземането на пробите и анализът на пратките следва да се извършват в съответствие със съответното законодателство на Съюза. Максимално допустимите граници за остатъчните вещества от пестициди са установени с Регламент (ЕО) № 396/2005 на Европейския парламент и на Съвета (6). Разпоредбите за вземането на проби за официалния контрол на остатъчни вещества от пестициди са установени в Директива 2002/63/ЕО на Комисията (7).

               (9)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Обхват
   1.   Настоящият регламент се прилага за пратките, съдържащи посочените по-долу храни, които са класирани в кодовете по КН и подразделенията по ТАРИК, посочени в приложение I:

               а)

               бамя (храни, пресни или замразени) с произход или изпращана от Индия;

               б)

               листа от къри (храни, подправки) с произход или изпращани от Индия.

         2.   Настоящият регламент се прилага също за комбинираните храни, съдържащи които и да било от храните, посочени в параграф 1, в количество над 20 %.
   3.   Настоящият регламент не се прилага за пратки храни, посочени в параграфи 1 и 2, които са предназначени за частно лице единствено за лично потребление и употреба. При наличие на съмнение тежестта на доказване пада върху получателя на пратката.
   Член 2
   Определения
   За целите на настоящия регламент се прилагат определенията, посочени в членове 2 и 3 от Регламент (ЕО) № 178/2002, член 2 от Регламент (ЕО) № 882/2004 и член 3 от Регламент (ЕО) № 669/2009.
   За целите на настоящия регламент „пратка“ съответства на „партида“, както е посочено в Директива 2002/63/ЕО.
   Член 3
   Внос в Съюза
   Пратките храни, посочени в член 1, параграфи 1 и 2, могат да бъдат внасяни в Съюза само в съответствие с процедурите, установени в настоящия регламент.
   Пратките, съдържащи такива храни, може да влизат в Съюза само през определения граничен пункт (DPE).
   Член 4
   Резултати от вземането на проби и анализа
   1.   Пратките, съдържащи посочените в член 1, параграфи 1 и 2 храни, се придружават от резултатите от вземането на проби и анализа, извършени от компетентните органи на държавата на произход или на държавата, от която е изпратена пратката, ако тя е различна от държавата на произход, за да се установи съответствието със законодателството на Съюза относно максимално допустимите граници на остатъчните вещества от пестициди за храните, посочени в член 1, параграф 1, букви а) и б), включително комбинираните храни със съдържание на такива храни над 20 %.
   2.   Вземането на проби, посочено в параграф 1, трябва да се извършва в съответствие с Директива 2002/63/ЕО за остатъчните вещества от пестициди.
   Член 5
   Здравен сертификат
   1.   Пратките се придружават също така от здравен сертификат в съответствие с образеца, посочен в приложение II.
   2.   Здравният сертификат се попълва, подписва и заверява от упълномощен представител на компетентния орган на държавата на произход или на компетентния орган на държавата, от която е изпратена пратката, ако тя е различна от държавата на произход.
   3.   Здравният сертификат се изготвя на официалния език или на един от официалните езици на държавата членка, в която се намира DPE. Дадена държава членка може обаче да се съгласи здравните сертификати да бъдат изготвени на друг официален език на Съюза.
   4.   Здравният сертификат е валиден само четири месеца от датата на издаване.
   Член 6
   Идентификация
   Всяка пратка храни, посочени в член 1, параграфи 1 и 2, се обозначава с идентификационен код, който съответства на идентификационния код, упоменат в резултатите от вземането на проби и анализа, посочени в член 4, и в здравния сертификат, посочен в член 5. Всеки отделен чувал или друга форма на опаковка от пратката се обозначава с този код.
   Член 7
   Предварително уведомяване за пратки
   1.   Стопанските субекти в областта на храните или техни представители предварително уведомяват компетентните органи за приблизителната дата и час на физическото пристигане на пратките храни, посочени в член 1, параграфи 1 и 2, на DPE и за естеството на пратката.
   2.   За целите на предварителното уведомяване те попълват част I от общия документ за влизане (CED) и го предават на компетентния орган на DPE най-малко един работен ден преди физическото пристигане на пратката.
   3.   При попълване на CED за целите на прилагането на настоящия регламент стопанските субекти в областта на храните вземат предвид указанията за попълване на CED, установени в приложение II към Регламент (ЕО) № 669/2009, в случая на храните, посочени в член 1, параграф 1, букви а) и б) от настоящия регламент, включително комбинирани храни със съдържание на такива храни над 20 %.
   Член 8
   Официален контрол
   1.   Компетентният орган на DPE извършва документни проверки на всяка пратка храни, посочени в член 1, параграфи 1 и 2, за установяване на спазването на изискванията, определени в членове 4 и 5.
   2.   Идентификационните и физическите проверки на храните, посочени в член 1, параграф 1, букви а) и б), и на свързаните комбинирани храни, посочени в член 1, параграф 2 от настоящия регламент, се извършват в съответствие с членове 8, 9 и 19 от Регламент (ЕО) № 669/2009 с честотата, посочена в приложение I към настоящия регламент.
   3.   След приключване на проверките компетентните органи:

               а)

               попълват съответните полета в част II от CED;

               б)

               прилагат резултатите от вземането на проби и анализа, извършени в съответствие с параграф 2 от настоящия член;

               в)

               задават референтния номер на CED и го попълват в CED;

               г)

               подпечатват и подписват оригинала на CED;

               д)

               правят и запазват копие на подписания и подпечатан CED.

         4.   Оригиналът на CED и на здравния сертификат, заедно с придружаващите резултати от вземането на проби и анализа, посочени в член 4, придружават пратката по време на нейното транспортиране до допускането ѝ за свободно обращение. В случай че е предоставено разрешение за по-нататъшното транспортиране на пратките преди получаването на резултатите от физическите проверки, за тази цел се издава заверено копие на оригиналния CED за храните, посочени в член 1, параграфи 1 и 2.
   Член 9
   Разделяне на пратки
   1.   Пратките не се разделят, преди да са завършени всички дейности по официалния контрол и CED да е попълнен изцяло от компетентните органи, както е предвидено в член 8.
   2.   В случай на последващо разделяне на пратката всяка част от пратката се придружава от заверено копие на CED по време на нейното транспортиране до допускането ѝ за свободно обращение.
   Член 10
   Допускане за свободно обращение
   Допускането на пратките за свободно обращение подлежи на представяне (физически или по електронен път) пред митническите органи от стопанския субект в областта на храните или негов представител на CED, надлежно попълнен от компетентния орган, след като са били извършени всички дейности по официалния контрол. Митническите органи допускат пратката за свободно обращение само ако има благоприятно решение от компетентния орган, посочено в клетка II.14 и удостоверено със съответния подпис в клетка II.21 от CED.
   Член 11
   Несъответствие
   Ако при официалния контрол се установи несъответствие със съответното законодателство на Съюза, компетентният орган попълва част III от CED и се предприемат действия в съответствие с членове 19, 20 и 21 от Регламент (ЕО) № 882/2004.
   Член 12
   Доклади
   Държавите членки представят на Комисията на всеки три месеца доклад за всички резултати от анализи, проведени при официалния контрол на пратките храни в съответствие с настоящия регламент. Посоченият доклад се представя през месеца, следващ всяко тримесечие.
   Докладът включва следните сведения:

               —

               броя на внесените пратки,

               —

               броя на пратките, от които са били взети проби за анализ,

               —

               резултатите от проверките, предвидени в член 8, параграф 2.

         Член 13
   Разходи
   Всички разходи, произтичащи от дейностите по официалния контрол, включително вземането на проби, анализа, складирането, както и всички мерки, приети вследствие установено несъответствие, са за сметка на съответните стопански субекти в областта на храните.
   Член 14
   Отмяна
   Регламент за изпълнение (ЕС) № 91/2013 се отменя.
   Член 15
   Влизане в сила
   Настоящият регламент влиза в сила на третия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 август 2014 година.

            За Комисията

            Председател

         José Manuel BARROSO

      (1)  ОВ L 31, 1.2.2002 г., стр. 1.

      (2)  ОВ L 165, 30.4.2004 г., стр. 1.

      (3)  Регламент (ЕО) № 669/2009 на Комисията от 24 юли 2009 г. за прилагане на Регламент (ЕО) № 882/2004 на Европейския парламент и на Съвета по отношение на засиления официален контрол върху вноса на някои фуражи и храни от неживотински произход и за изменение на Решение 2006/504/ЕО (ОВ L 194, 25.7.2009 г., стр. 11).

      (4)  Регламент за изпълнение (ЕС) № 91/2013 на Комисията от 31 януари 2013 г. за определяне на специфични условия, приложими към вноса на фъстъци от Гана и Индия, на бамя и листа от къри от Индия и на семки от диня от Нигерия, и за изменение на регламенти (ЕО) № 669/2009 и (ЕО) № 1152/2009 на Комисията (ОВ L 33, 2.2.2013 г., стр. 2).

      (5)  Регламент (ЕО) № 1152/2009 на Комисията от 27 ноември 2009 г. за налагане на специални условия за вноса на определени храни, внасяни от някои трети страни, във връзка с рисковете от замърсяване на тези продукти с афлатоксини и за отмяна на Решение 2006/504/ЕО (ОВ L 313, 28.11.2009 г., стр. 40).

      (6)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).

      (7)  Директива 2002/63/ЕО на Комисията от 11 юли 2002 г. за определяне на методи на Общността за вземане на проби за официалния контрол на остатъци от пестициди във и върху продукти от растителен и животински произход и за отмяна на Директива 79/700/ЕИО (ОВ L 187, 16.7.2002 г., стр. 30).

      ПРИЛОЖЕНИЕ I
      Храни от неживотински произход, подлежащи на предвидените в настоящия регламент мерки:

                  Фуражи и храни
                  (предвидена употреба)

                  Код по КН (1)

                  Подразделение по ТАРИК

                  Държава на произход

                  Опасност

                  Честота на физическите и идентификационните проверки (%) при вноса

                  Бамя

                        (Храни — пресни и замразени)

                  ex 0709 99 90

                  20

                  Индия (IN)

                  Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (2)

                  20

                  Листа от къри (Bergera/ Murraya koenigii)

                        (Храни — подправки — пресни, сушени и замразени)

                  ex 1211 90 86

                  10

                  Индия (IN)

                  Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (3)

                  20

         (1)  Когато се изисква да се подложат на проверка само някои продукти от даден код по КН и в номенклатурата на стоките не съществува специално подразделение в рамките на този код, кодът по КН се отбелязва с „ex“.

         (2)  Удостоверяване от страна на държавата на произход и контрол при вноса от страна на държавите членки с цел гарантиране на съответствието с Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стp. 1), и по-специално на остатъчни вещества от: ацефат, метамидофос, триазофос, ендосулфан, монокротофос, метомил, тиодикарб, диафентиурон, тиаметоксам, фипронил, оксамил, ацетамиприд, индоксакарб, мандипропамид.

         (3)  Удостоверяване от страна на държавата на произход и контрол при вноса от страна на държавите членки с цел гарантиране на съответствието с Регламент (ЕО) № 396/2005, и по-специално на остатъчни вещества от: триазофос, оксидеметон-метил, хлорпирифос, ацетамиприд, тиаметоксам, клотианидин, метамидофос, ацефат, пропаргит, монокротофос.

      ПРИЛОЖЕНИЕ II


title: Регламент за изпълнение (ЕС) № 955/2014 на Комисията от 8 септември 2014 година за установяване на стандартни стойности при внос с цел определяне на входната цена на някои плодове и зеленчуци

text:
               9.9.2014

               BG

               Официален вестник на Европейския съюз

               L 268/3

         РЕГЛАМЕНТ ЗА ИЗПЪЛНЕНИЕ (ЕС) № 955/2014 НА КОМИСИЯТА
   от 8 септември 2014 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 септември 2014 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MK

                  76,6

                  ZZ

                  76,6

                  0707 00 05

                  TR

                  123,3

                  ZZ

                  123,3

                  0709 93 10

                  TR

                  124,8

                  ZZ

                  124,8

                  0805 50 10

                  AR

                  175,5

                  BR

                  100,4

                  CL

                  196,7

                  IL

                  182,0

                  TR

                  227,6

                  UY

                  134,4

                  ZA

                  172,8

                  ZZ

                  169,9

                  0806 10 10

                  BR

                  167,7

                  EG

                  167,7

                  TR

                  116,5

                  ZZ

                  150,6

                  0808 10 80

                  BR

                  62,8

                  CL

                  103,3

                  CN

                  120,7

                  NZ

                  119,3

                  US

                  129,1

                  ZA

                  129,9

                  ZZ

                  110,9

                  0808 30 90

                  CN

                  92,5

                  TR

                  123,8

                  XS

                  50,3

                  ZA

                  120,5

                  ZZ

                  96,8

                  0809 30

                  TR

                  135,2

                  ZZ

                  135,2

                  0809 40 05

                  BA

                  34,7

                  MK

                  43,1

                  ZZ

                  38,9

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 1151/2011 на Съвета от 14 ноември 2011 година за изпълнение на Регламент (ЕС) № 442/2011 относно ограничителни мерки с оглед на положението в Сирия

text:
               15.11.2011

               BG

               Официален вестник на Европейския съюз

               L 296/3

         РЕГЛАМЕНТ ЗА ИЗПЪЛНЕНИЕ (ЕС) № 1151/2011 НА СЪВЕТА
   от 14 ноември 2011 година
   за изпълнение на Регламент (ЕС) № 442/2011 относно ограничителни мерки с оглед на положението в Сирия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 442/2011 на Съвета от 9 май 2011 г. относно ограничителни мерки с оглед на положението в Сирия (1), и по-специално член 14, параграф 1 от него,
   като има предвид, че:

               (1)

               На 9 май 2011 г. Съветът прие Регламент (ЕС) № 442/2011 относно ограничителни мерки с оглед на положението в Сирия.

               (2)

               С оглед на сериозната обстановка в Сирия и в съответствие с Решение за изпълнение 2011/736/ОВППС на Съвета от 14 ноември 2011 г. за изпълнение на Решение 2011/273/ОВППС относно ограничителни мерки срещу Сирия (2), в списъка на подлежащите на ограничителни мерки лица, образувания и органи, който се съдържа в приложение II към Регламент (ЕС) № 442/2011, следва да бъдат включени и други лица,

         ПРИЕ НАСТОЯЩИЯ РЕГЛАМЕНТ:
   Член 1
   Лицата, изброени в приложението към настоящия регламент, се добавят в списъка, който се съдържа в приложение II към Регламент (ЕС) № 442/2011.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Съставено в Брюксел на 14 ноември 2011 година.

            За Съвета

            Председател

         C. ASHTON

      (1)  ОВ L 121, 10.5.2011 г., стр. 1.

      (2)  Виж стр. 55 от настоящия брой на Официален вестник.

      ПРИЛОЖЕНИЕ

         Списък на лицата, посочени в член 1

                  Име

                  Идентификационни данни

                  Основания

                  Дата на включване в списъка

                  1.

                  Генерал-майор Jumah Al-Ahmad

                  Командир на Специалните сили. Отговорен за използването на насилие срещу протестиращите на цялата територия на Сирия.

                  14.11.2011

                  2.

                  Полковник Lu'ai al-Ali

                  Началник на сирийското военно разузнаване, клон Dera'a. Отговорен за насилието срещу протестиращите в Dera'a.

                  14.11.2011

                  3.

                  Генерал-лейтенант Ali Abdullah Ayyub

                  Заместник-началник на генералния щаб (личен състав и войски). Отговорен за използването на насилие срещу протестиращите на цялата територия на Сирия.

                  14.11.2011

                  4.

                  Генерал-лейтенант Jasim al-Furayj

                  Началник на генералния щаб. Отговорен за използването на насилие срещу протестиращите на цялата територия на Сирия.

                  14.11.2011

                  5.

                  Генерал Aous (Aws) ASLAN

                  Дата на раждане: 1958 г.

                  Командир на батальон от Републиканската гвардия. Приближен на Maher al-ASSAD и на президента al-ASSAD Участие в силовите репресии срещу цивилното население на цялата територия на Сирия.

                  14.11.2011

                  6.

                  Генерал Ghassan BELAL

                  Главнокомандващ специалното бюро на 4-та дивизия. Съветник на Maher al-ASSAD и координатор на операциите за сигурност. Отговорен за силовите репресии срещу цивилното население на цялата територия на Сирия.

                  14.11.2011

                  7.

                  Abdullah BERRI

                  Ръководи милициите на семейство BERRI Отговаря за проправителствените милиции, замесени в силовите репресии срещу цивилното население в ALEP.

                  14.11.2011

                  8.

                  George CHAOUI

                  Член на електронната армия на Сирия. Участие в силовите репресии и призоваване към насилие срещу цивилното население на цялата територия на Сирия.

                  14.11.2011

                  9.

                  Генерал-майор Zuhair Hamad

                  Заместник-началник на външното разузнаване (General Intelligence Directorate). Отговорен за използването на насилие на цялата територия на Сирия, както и за сплашването и подлагането на мъчения на протестиращите.

                  14.11.2011

                  10.

                  Amar ISMAEL

                  Цивилен началник на електронната армия на Сирия (разузнавателната служба на сухопътните сили). Участие в силовите репресии и призоваване към насилие срещу цивилното население на цялата територия на Сирия.

                  14.11.2011

                  11.

                  Mujahed ISMAIL

                  Член на електронната армия на Сирия. Участие в силовите репресии и призоваване към насилие срещу цивилното население на цялата територия на Сирия.

                  14.11.2011

                  12.

                  Saqr KHAYR BEK

                  Заместник-министър на вътрешните работи. Отговорен за силовите репресии, използвани срещу цивилното население на Сирия.

                  14.11.2011

                  13.

                  Генерал-майор Nazih

                  Заместник-директор на дирекция „Общо разузнаване“ (General Intelligence Directorate). Отговорен за използването на насилие на цялата територия на Сирия, както и за сплашването и подлагането на мъчения на протестиращите.

                  14.11.2011

                  14.

                  Kifah MOULHEM

                  Командир на батальон в 4-та дивизия. Отговорен за силовите репресии, използвани срещу цивилното население в Deïr el-Zor.

                  14.11.2011

                  15.

                  Генерал-майор Wajih Mahmud

                  Командир на 18-та бронирана дивизия. Отговорен за насилието срещу протестиращите в Homs

                  14.11.2011

                  16.

                  Bassam SABBAGH

                  Дата на раждане: 24.8.1959 г. Място на раждане: Damas. Адрес: Kasaa, ул. „ Anwar al Attar“, сграда „al Midani“, Damas. Сирийски паспорт № 004326765, изд. на 2.11.2008 г., валиден до ноември 2014 г.

                  Управител на Sabbagh и Сие (Damas), съдебен адвокат в Париж. Юридически съветник, финансист, управляващ деловата дейност на Rami Makhlouf и Khaldoun Makhlouf. Съдружник на Bachar al-Assad във финансирането на проект за недвижима собственост в Lattaquié. Оказвал подкрепа за финансирането на режима.

                  14.11.2011

                  17.

                  Генерал-лейтенант Tala Mustafa Tlass

                  Заместник-началник на генералния щаб (логистика и продоволствия). Отговорен за използването на насилие срещу протестиращите на цялата територия на Сирия.

                  14.11.2011

                  18.

                  Генерал-майор Fu'ad Tawil

                  Заместник-началник на сирийското военновъздушно разузнаване. Отговорен за използването на насилие на цялата територия на Сирия, както и за сплашването и подлагането на мъчения на протестиращите.

                  14.11.2011


title: Регламент за изпълнение (ЕС) № 722/2013 на Комисията от 25 юли 2013 година относно класирането на някои стоки в Комбинираната номенклатура

text:
               27.7.2013

               BG

               Официален вестник на Европейския съюз

               L 202/6

         РЕГЛАМЕНТ ЗА ИЗПЪЛНЕНИЕ (ЕС) № 722/2013 НА КОМИСИЯТА
   от 25 юли 2013 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.

               (4)

               Целесъобразно е да се предвиди обвързващата тарифна информация, която е издадена от митническите органи на държавите членки във връзка с класирането на стоки в Комбинираната номенклатура, но която не е в съответствие с настоящия регламент, да може да продължи да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, издадена от митническите органи на държавите членки, която не е в съответствие с настоящия регламент, може да продължи да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 25 юли 2013 година.

            За Комисията, от името на председателя,
         Algirdas ŠEMETA

            Член на Комисията

      (1)  ОВ L 256, 7.9.1987 г., стр. 1.

      (2)  ОВ L 302, 19.10.1992 г., стр. 1.

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                  Колело с диаметър приблизително 20 cm и ширина приблизително 5 cm, съставено от пластмасова джанта и твърда пластмасова гума.
                  Джантата има централен отвор и сачмен лагер от въглеродна стомана.
                  Колелото може да бъде монтирано на различни артикули, като например инвалидни колички, помощни колички за вървене и болнични легла.

                      (1) Вж. изображението

                  3926 90 97

                  Класирането се определя от разпоредбите на Общите правила 1, 3, буква б), и 6 за тълкуване на Комбинираната номенклатура и от описанието на кодове по КН 3926, 3926 90 и 3926 90 97.
                  Главното предназначение на колелото не е присъщо на неговите обективни характеристики, тъй като е еднакво подходящо, например, за стоки от позиция 8713 (инвалидни колички), позиция 9021 (помощни колички за вървене) и позиция 9402 (болнични легла). Класирането като част от конкретен артикул следователно се изключва).
                  Колелото е смесен продукт, съставен от различни материали (пластмаса и въглеродна стомана). Компонентът, който обуславя основната характеристика на колелото, е пластмасовата джанта, тъй като в най-голяма степен допринася за структурата му.
                  Следователно изделието следва да бъде класирано в код по КН 3926 90 97 като други изделия от пластмаси.

         (1)  Изображението е само за информация.